CELEX: 32012R1057
Language: sk
Date: 2012-11-12 00:00:00
Title: Nariadenie Komisie (EÚ) č. 1057/2012 z  12. novembra 2012 , ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie dimetylpolysiloxánu (E 900) ako protipeniaceho činidla vo výživových doplnkoch  Text s významom pre EHP

13.11.2012   
            
            
               SK
            
            
               Úradný vestník Európskej únie
            
            
               L 313/11
            
         NARIADENIE KOMISIE (EÚ) č. 1057/2012
   z 12. novembra 2012,
   ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie dimetylpolysiloxánu (E 900) ako protipeniaceho činidla vo výživových doplnkoch
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3 a článok 30 ods. 5,
   keďže:
   
               (1)
            
            
               V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách a podmienky ich používania.
            
         
               (2)
            
            
               Uvedený zoznam sa môže meniť a dopĺňať v súlade s postupom uvedeným v nariadení Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2).
            
         
               (3)
            
            
               Podľa článku 3 ods. 1 nariadenia (ES) č. 1331/2008 sa zoznam Únie obsahujúci prídavné látky v potravinách môže aktualizovať buď na podnet Komisie, alebo po podaní žiadosti.
            
         
               (4)
            
            
               Žiadosť o povolenie používania dimetylpolysiloxánu (E 900) ako protipeniaceho činidla vo výživových doplnkoch bola predložená a sprístupnila sa členským štátom.
            
         
               (5)
            
            
               Výživové doplnky vo forme šumivých tabliet zvyčajne obsahujú kyseliny (napríklad kyselinu citrónovú) a soli hydrouhličitanov alebo uhličitanov. Tablety sa dajú do vody a počas procesu rozpúšťania vzniká oxid uhličitý. Tento plyn zvyčajne produkuje stúpajúcu penu unikajúcu z pohára. Je preto potrebné, aby sa na účely čiastočného alebo úplného potlačenia stúpajúcej peny doplnilo do šumivej tablety protipeniace činidlo. Ako efektívnejšia alternatíva sa namiesto polysorbátov a sacharózoesterov mastných kyselín povolených v súčasnosti môže použiť dimetylpolysiloxán (E 900).
            
         
               (6)
            
            
               V správe Komisie o dietetickom príjme potravinárskych prídavných látok v Európskej únii (3) sa dospelo k záveru, že dimetylpolysiloxán (E 900) netreba ďalej skúmať, keďže teoretický príjem založený na konzervatívnych predpokladoch o spotrebe potravín a používaní prídavných látok nepresiahol prijateľný denný príjem (Acceptable Daily Intake, ADI). Vedecký výbor pre potraviny stanovil 18. mája 1990 hodnotu prijateľného denného príjmu na 1,5 mg/kg telesnej hmotnosti (4). Odhaduje sa, že dodatočný príjem na základe nového použitia ako protipeniaceho činidla vo výživových doplnkoch vo forme šumivých tabliet predstavuje menej ako 10 % prijateľného denného príjmu. Je preto vhodné, aby sa umožnilo používanie dimetylpolysiloxánu (E 900) vo výživových doplnkoch vo forme šumivých tabliet.
            
         
               (7)
            
            
               Podľa článku 3 ods. 2 nariadenia (ES) č. 1331/2008 má Komisia požiadať Európsky úrad pre bezpečnosť potravín o vydanie stanoviska s cieľom aktualizovať zoznam Únie obsahujúci prídavné látky v potravinách stanovený v prílohe II k nariadeniu (ES) č. 1333/2008, s výnimkou prípadov, v ktorých by príslušná aktualizácia nemala mať vplyv na zdravie ľudí. Keďže povolenie používania dimetylpolysiloxánu (E 900) vo výživových doplnkoch vo forme šumivých tabliet predstavuje aktualizáciu uvedeného zoznamu, ktorá by nemala mať vplyv na zdravie ľudí, netreba Európsky úrad pre bezpečnosť potravín požiadať o vydanie stanoviska.
            
         
               (8)
            
            
               Podľa prechodných ustanovení nariadenia Komisie (EÚ) č. 1129/2011 (5) sa zoznam prídavných látok v potravinách stanovený v prílohe II k nariadeniu (ES) č. 1333/2008 v zásade uplatňuje od 1. júna 2013. S cieľom umožniť používanie dimetylpolysiloxánu (E 900) vo výživových doplnkoch pred uvedeným dátumom je potrebné špecifikovať skorší dátum uplatňovania, pokiaľ ide o toto použitie uvedenej prídavnej látky v potravinách.
            
         
               (9)
            
            
               Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť a doplniť.
            
         
               (10)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
            
         PRIJALA TOTO NARIADENIE:
   Článok 1
   Príloha II k nariadeniu (ES) č. 1333/2008 sa mení a dopĺňa v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 12. novembra 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 354, 31.12.2008, s. 16.
   
      (2)  Ú. v. EÚ L 354, 31.12.2008, s. 1.
   
      (3)  KOM(2001) 542 v konečnom znení.
   
      (4)  http://ec.europa.eu/food/fs/sc/scf/reports/scf_reports_32.pdf.
   
      (5)  Ú. v. EÚ L 295, 12.11.2011, s. 1.
   
      PRÍLOHA
      V časti E prílohy II k nariadeniu (ES) č. 1333/2008 sa za zápis týkajúci sa E 551 – 559 vkladá do kategórie potravín 17.1 „Doplnky dodávané v tuhej forme vrátane kapsúl, tabliet a podobných foriem okrem žuvacích foriem“ tento zápis:
      
         
                      
                  
                  
                     „E 900
                  
                  
                     dimetylpolysiloxán
                  
                  
                     10
                  
                  
                      
                  
                  
                     len výživové doplnky vo forme šumivých tabliet
                  
                  
                     Obdobie uplatňovania:
                     od 3. decembra 2012
                  
               
                      
                  
                  
                      
                  
                  
                     
                                 (79):
                              
                              
                                 Najvyššie množstvo sa vzťahuje na rozpustený výživový doplnok pripravený na konzumáciu po zriedení s 200 ml vody.“